‘ใบโพธิ์’อัดมาตรการช่วยเหลือเอสเอ็มอี
แบงก์ไทยพาณิชย์ชู 3 มาตรการ &#8220;เร่งด่วน&#8211;ฟื้นฟู&#8211;เดินหน้าธุรกิจ&#8221; ช่วยลูกค้าน้ำท่วม
30 ต.ค. 2565

แบงก์ไทยพาณิชย์ชู 3 มาตรการ “เร่งด่วน–ฟื้นฟู–เดินหน้าธุรกิจ” ช่วยลูกค้าน้ำท่วม
นายศิริชัย สมบัติศิริ รองผู้จัดการใหญ่กลุ่มลูกค้าธุรกิจ ธนาคารไทยพาณิชย์ เปิดเผยว่า ธนาคารได้ออกมาตรการ “เร่งด่วน–ฟื้นฟู–เดินหน้าธุรกิจ” เพื่อช่วยเหลือลูกค้าเอสเอ็มอีที่ได้รับผลกระทบและเกิดความเสียหายจากน้ำท่วม โดยระยะเร่งด่วนทันทีที่ลูกค้าได้รับผลกระทบ ธนาคารจะเข้าไปช่วยเหลือ เช่น การปรับโครงสร้างหนี้ การผ่อนปรน พักชำระเงินต้นและดอกเบี้ยเป็นระยะเวลา 6 เดือน ลดดอกเบี้ยสูงสุด 50% ใน 3 เดือนแรก และวงเงินฉุกเฉินเพื่อนำไปใช้จ่ายในระหว่างน้ำท่วม (O/D) วงเงินสูงสุด 20% ของวงเงินเดิมที่ลูกค้ามีอยู่ 
สำหรับระยะฟื้นฟูคือ ธนาคารร่วมมือบรรษัทประกันสินเชื่ออุตสาหกรรมขนาดย่อม (บสย.) ในการออกสินเชื่อช่วยเอสเอ็มอีอายุ 7 ปี วงเงินไม่เกิน 10 ล้านบาท อัตราดอกเบี้ยคงที่ 3% ใน 3 ปีแรก เพื่อให้ลูกค้ามีเงินทุนฟื้นฟูกิจการด้วยต้นทุนที่ต่ำ ในขณะเดียวกันได้เตรียมโปรแกรมเสริมเพิ่มเติมคือ เงินกู้ 3 ปี อัตราดอกเบี้ยคงที่ปีแรก 5% ไม่จำกัดวงเงินและระยะเดินหน้าธุรกิจ ธนาคารจะประสานงานไปยังลูกค้าธุรกิจขนาดใหญ่ที่เป็นต้นน้ำของระบบซัพพลายเชน เพื่อเชื่อมเอาลูกค้าเอสเอ็มอีให้สามารถกลับเข้าไปสู่ระบบและเดินหน้าต่อไปได้อย่างรวดเร็ว
นายชาติชาย พยุหนาวีชัย ผู้ช่วยกรรมการผู้จัดการธนาคารกสิกรไทย กล่าวว่า เครือธนาคารกสิกรไทยร่วมงานมหกรรมการเงินเชียงใหม่ ครั้งที่ 6 ระหว่าง 18-20 พ.ย.นี้ โดยจัดโปรโมชันสินเชื่อบ้านกสิกรไทยอัตราดอกเบี้ย 0% นานสูงสุด 3 เดือน สินเชื่อเงินสดทันใจกสิกรไทยคิดอัตราดอกเบี้ย 0% นาน 2 เดือน วงเงินกู้สูงสุด 1.5 ล้านบาท 
นอกจากนี้ มีสินเชื่อเอสเอ็มอีโดยนำบัญชีเงินฝากมาเป็นหลักประกัน เพื่อขอวงเงินกู้เบิกเกินบัญชี (O/D) วงเงินสูงสุด 3 เท่าของบัญชีเงินฝากที่เป็นหลักประกันวงเงินหรือสูงสุด 6 ล้านบาท อนุมัติภายใน 3 วัน
ขณะเดียวกันมีผลิตภัณฑ์เงินฝากซึ่งจะได้รับอัตราดอกเบี้ยพิเศษบวกเพิ่ม 0.25-0.45% และมีผลิตภัณฑ์กลุ่มประกันชีวิต รวมทั้งให้บริการคำปรึกษาทุกเรื่องด้านการเงินและสินเชื่อ ทั้งนี้ คาดว่าจะมีผู้สมัครผลิตภัณฑ์และบริการ 4,000 คน และปล่อยสินเชื่อไม่ต่ำกว่า 1,000 ล้านบาท